b'\n_START_ARTICLE_\nC\xc3\xa9line Dion\n_START_SECTION_\nBiografija\n_START_PARAGRAPH_\nCeline Dion gim\xc4\x97 Kvebeke (Quebec), daugiavaik\xc4\x97je \xc5\xa1eimoje ir buvo jauniausia i\xc5\xa1 14-os vaik\xc5\xb3. Iki 1990-\xc5\xb3j\xc5\xb3 ji nebuvo \xc5\xbeinoma JAV, nors Kanadoje bei Pranc\xc5\xabzijoje j\xc4\x85 \xc5\xbeinojo daugelis. 1988 metais atstovaudama \xc5\xa0veicarij\xc4\x85 su daina \xe2\x80\x9eNe partez pas sans moi\xe2\x80\x9c laim\xc4\x97jo Eurovizijos dain\xc5\xb3 konkurs\xc4\x85.\n_START_SECTION_\n1990 - 1994\n_START_PARAGRAPH_\n1990-aisiais, b\xc5\xabdama 20-ties, ji i\xc5\xa1leido savo pirm\xc4\x85j\xc4\xaf album\xc4\x85 angl\xc5\xb3 kalba \xe2\x80\x9eUnison\xe2\x80\x9c, kurio k\xc5\xabriniai Where Does My Heart Beat Now bei (If There Was) Any Other Way pakilo iki JAV Top 10-uko. 1991-aisiais ji i\xc5\xa1leido dar vien\xc4\x85 ne angli\xc5\xa1k\xc4\x85 album\xc4\x85 Chante Plamondon. 1992-\xc5\xb3j\xc5\xb3 prad\xc5\xbeioje Celine v\xc4\x97l lank\xc4\x97si JAV Top auk\xc5\xa1tumose \xe2\x80\x93 \xc5\xa1\xc4\xafkart \xc4\xafra\xc5\xa1iusi bendr\xc4\x85 k\xc5\xabrin\xc4\xaf su Peabo Bryson \xe2\x80\x9eBeauty And The Beast\xe2\x80\x9c. T\xc5\xb3 met\xc5\xb3 kov\xc4\x85 taip pat pasirod\xc4\x97 ir antras jos albumas \xe2\x80\x9eCeline Dion\xe2\x80\x9c, tap\xc4\x99s du kartus platininiu. V\xc4\x97liau tais metais Celine koncertavo kartu su Michael Bolton\xe2\x80\x99u, o po \xc5\xa1io turn\xc4\x97 i\xc5\xa1leido dar vien\xc4\x85 album\xc4\x85 \xe2\x80\x93 \xe2\x80\x9eColour Of My Love\xe2\x80\x9c, i\xc5\xa1 kurio vienu hitu tapo daina When I Fall In Love su Clive Griffin, skirta filmo Sleepless In Seattle garso takeliui. Kiti du superpopulirar\xc5\xabs albumo k\xc5\xabriniai The Power Of Love bei Misled pasiek\xc4\x97 net JAV Top 40 vir\xc5\xa1\xc5\xabn\xc4\x99, o albumas \xe2\x80\x9eColour Of My Love\xe2\x80\x9c buvo parduotas net \xc5\xa1e\xc5\xa1i\xc5\xb3 milijon\xc5\xb3 tira\xc5\xbeu.\n_START_SECTION_\nSantuoka\n_START_PARAGRAPH_\n1994-aisiais Celine i\xc5\xa1tek\xc4\x97jo u\xc5\xbe savo prodiuserio Rene Angelil\xe2\x80\x99io, vyresnio u\xc5\xbe j\xc4\x85 26-iais metais. J\xc5\xb3 bendravimas prasid\xc4\x97jo Celine b\xc5\xabnant 19-os ir dar tik pradedant karjer\xc4\x85.\n_START_SECTION_\n1995 - 2002\n_START_PARAGRAPH_\n1995-aisis C. Dion buvo pripa\xc5\xbeinta daugiausiai \xc4\xafra\xc5\xa1\xc5\xb3 parduodan\xc4\x8dia Kanados dainininke. Po dvej\xc5\xb3 met\xc5\xb3 pertraukos, 1996-aisiais pasirod\xc4\x97 vienas geriausi\xc5\xb3 Celine album\xc5\xb3, \xe2\x80\x9eFalling Into You\xe2\x80\x9c, i\xc5\xa1 viso parduotas daugiau nei 12-os milijon\xc5\xb3 tira\xc5\xbeu. Hitais numeris vienas tapo dainos Because You Loved Me (6 savait\xc4\x97s pirmoje vietoje) (filmo Up Close And Personal garso takelis), It\xe2\x80\x99s All Coming Back To Me Now (5 savait\xc4\x97s 1-oje) ir All by Myself. Albumas \xe2\x80\x9eFalling Into You\xe2\x80\x9c vienai savaitei pakilo iki Did\xc5\xbeiosios Britanijos album\xc5\xb3 topo vir\xc5\xa1\xc5\xabn\xc4\x97s. 1997-\xc5\xb3j\xc5\xb3 vasar\xc4\xaf Celine buvo apdovanota dviem Grammy statul\xc4\x97l\xc4\x97mis: u\xc5\xbe geriausi\xc4\x85 met\xc5\xb3 album\xc4\x85 ir geriausi\xc4\x85 met\xc5\xb3 pop album\xc4\x85 (Falling Into You). Iki pat 1997-\xc5\xb3j\xc5\xb3 pabaigos Celine nedingdavo i\xc5\xa1 JAV ir Europos top\xc5\xb3 su albumo Falling Into You singlais kol lapkrit\xc4\xaf i\xc5\xa1leido nauj\xc4\x85 album\xc4\x85 \xe2\x80\x93 Let\xe2\x80\x99s Talk About Love. Kiek anks\xc4\x8diau ji apsilank\xc4\x97 JAV Top 10 kartu su Barbara Streisand \xc4\xafra\xc5\xa1iusi dain\xc4\x85 Tell Him. Naujasis albumas, kuriame buvo ir did\xc5\xbeiausias Celine hitas istorijoje \xe2\x80\x93 filmo Titanikas daina My Heart Will Go On, \xc5\xa1e\xc5\xa1ias savaites i\xc5\xa1buvusi JAV Top 40 vir\xc5\xa1\xc5\xabn\xc4\x97je, Did\xc5\xbeiosios Britanijos album\xc5\xb3 topo pirmos vietos neu\xc5\xbeleido net penkias savaites. Vien JAV C. Dion studijinis darbas Let\xe2\x80\x99s Talk About Love tapo 10 kart\xc5\xb3 platininiu. 1998-\xc5\xb3j\xc5\xb3 viduryje, i\xc5\xa1bl\xc4\x97sus My Heart Will Go On populiarumui, radijo stotyse prad\xc4\x97jo skamb\xc4\x97ti ir \xc4\xaf JAV Top 10 pakilo antras albumo singlas To Love You More, o Celine nesnaud\xc4\x97 ir \xc4\xafra\xc5\xa1\xc4\x97 kal\xc4\x97din\xc4\xaf disk\xc4\x85 These Are Special Times, kurio daina su R. Kelly I\xe2\x80\x99m Your Angel tapo JAV Top 40 hitu. Net kal\xc4\x97dinis albumas These Are Special Times tapo keturis kartus platininiu JAV, kas atsitinka gan retai. 1999-\xc5\xb3j\xc5\xb3 prad\xc5\xbeioje Celine v\xc4\x97l laimi dvi Grammy statul\xc4\x97les: u\xc5\xbe met\xc5\xb3 \xc4\xafra\xc5\xa1\xc4\x85 ir geriausi\xc4\x85 moters pop vok\xc4\x85l\xc4\x85 (abi u\xc5\xbe dain\xc4\x85 My Heart Will Go On). 1999-\xc5\xb3j\xc5\xb3 baland\xc4\xaf C. Dion paskelb\xc4\x97 at\xc5\xa1aukianti kelis savo koncertus tam, kad gal\xc4\x97t\xc5\xb3 b\xc5\xabti su odos v\xc4\x97\xc5\xbeiu sergan\xc4\x8diu savo vyru: \xe2\x80\x9eRene yra svarbiausias mano gyvenime ir a\xc5\xa1 noriu b\xc5\xabti \xc5\xa1alia jo kai jam bus sunku\xe2\x80\x9c \xe2\x80\x93 sak\xc4\x97 super\xc5\xbevaig\xc5\xbed\xc4\x97. 1999-\xc5\xb3j\xc5\xb3 rugs\xc4\x97j\xc4\xaf ji paskelb\xc4\x97 ir dar blogesn\xc4\x99 \xc5\xbeini\xc4\x85 savo gerb\xc4\x97jams: jos koncertas 1999-\xc5\xb3j\xc5\xb3 gruod\xc5\xbeio 31-\xc4\x85 bus paskutinis prie\xc5\xa1 2-3 metus truksian\xc4\x8di\xc4\x85 pertrauk\xc4\x85 jos muzikin\xc4\x97je veikloje. Lapkrit\xc4\xaf pasirod\xc4\x97 naujas Celine albumas All The Way \xe2\x80\x93 A Decade Of Song, kuriame buvo tokie hitai kaip su Frank Sinatra kompiuterio pagalba \xc4\xafra\xc5\xa1ytas duetas, daina That\xe2\x80\x99s The Way It Is (JAV Top 10) bei I Want You To Need Me. Albumas All The Way \xe2\x80\x93 A Decade Of Song tapo \xc5\xa1e\xc5\xa1is kartus platininiu JAV. 2000-\xc5\xb3j\xc5\xb3 bir\xc5\xbeel\xc4\xaf Celine paskelb\xc4\x97 esanti n\xc4\x97\xc5\xa1\xc4\x8dia, o 2001-\xc5\xb3j\xc5\xb3 sausio 25-\xc4\x85 pagimd\xc4\x97 s\xc5\xabn\xc5\xb3 Rene Charles\xe2\x80\x99\xc4\x85. 2002-\xc5\xb3j\xc5\xb3 prad\xc5\xbeioje C. Dion gr\xc4\xaf\xc5\xbeo \xc4\xaf muzikos pasaul\xc4\xaf su nauju studijiniu darbu \xe2\x80\x93 albumu A New Day Has Come, kurio titulinis darbas A New Day Has Come pakilo iki JAV Top 10-uko. V\xc4\x97liau tok\xc4\xaf pat\xc4\xaf pasiekim\xc4\x85 pakartojo singlas I\xe2\x80\x99m Alive, ta\xc4\x8diau Celine paskelb\xc4\x97, kad \xc4\xaf scen\xc4\x85 gr\xc4\xaf\xc5\xa1 tik 2003-aisiais Las Vegase.'